Instituţii de drept parlamentar

 

I. INSTITUŢIA DELEGĂRII LEGISLATIVE

DELEGAREA LEGISLATIVĂ

În calitate de organ reprezentativ al naţiunii, Parlamentul exercită în principiu, în exclusivitate, funcţia legislativă, constituţiile statelor democratice precizează, în acest sens, că „Parlamentul este unicul organ legiuitor”.

De la această regulă există o excepţie motivată de raţiuni practice, şi anume că Guvernul poate fi autorizat de către Parlament sau de către Constituţie să emită norme cu putere de lege, cu alte cuvinte să legifereze.

Este cunoscut că în viaţa fiecărui stat pot interveni situaţii când Parlamentul se află în imposibilitatea de a legifera şi chiar situaţii social-politice ce impun adoptarea rapidă a unei reglementări juridice.

În asemenea situaţii, procedura parlamentară fiind mai greoaie, se abilitează Guvernul să ia măsuri rapide – inclusiv de legiferare. Originea acestei abilitări se găseşte în tradiţia constituţională britanică, potrivit căreia Regele – component al puterii executive – avea atribuţia de a lua pe cale de regulament măsurile necesare pentru a garanta siguranţa politică şi apărarea regatului.

Împotriva instituţiei delegării legislative se aduce obiecţia că Parlamentul, beneficiind de o putere delegată vremelnic de naţiune nu ar avea dreptul să delege la rândul său atribute ale puterii sale de legiferare unei alte puteri, potrivit principiului „Delegata potestas non delegare possum”.

Susţinătorii teoriei delegării legislative aduc în sprijinul lor următoarele argumente:

a. procesul legislativ în Parlament durează foarte mult, motiv pentru care trebuie recunoscut dreptul Guvernului de a emite norme cu putere de lege, proces de reglementare care durează mai puţin;

b. specialiştii care lucrează în ministere şi experţii din cadrul Guvernului sunt mult mai calificaţi decât parlamentarii şi, în această calitate, au capacitatea de a elabora şi definitiva proiecte cvasi-legislative mult mai rapid şi mult mai bine decât în Parlament, unde dezbaterile legislative sunt afectate de interesele de partid;

c. transformările ce au loc în viaţa societăţii sunt extrem de dinamice, ceea ce presupune, pentru reglementarea de tip normativ soluţii extrem de rapide care pot fi luate mult mai eficient de Guvern decât de Parlament.

Constituţiile moderne au dat câştig de cauză argumentelor aduse în susţinerea teoriei delegării legislative şi au instituţionalizat în forme diverse dreptul Guvernului de a legifera, prin delegarea de către Parlament în anumite condiţii, a puterii de legiferare.

În prezent, instituţia delegării legislative este unanim acceptată şi reglementată la nivel constituţional.

În continuare prezentăm dispoziţiile constituţionale din diferite state care reglementează delegarea legislativă:

Belgia

Sistemul constituţional belgian este puţin deosebit faţă de celelalte sisteme constituţionale europene.

În Titlul II din Constituţia Belgiei, intitulat „Puterile”, articolul 36 prevede că „Puterea legislativă se exercită colectiv de către Rege, Camera Reprezentanţilor şi Senat”.

În acelaşi timp, articolul 37 stabileşte că „Regele aparţine puterii executive federale, care este consacrată prin Constituţie”.

La intervale regulate, puterea legislativă delegă puterii executive o parte esenţială din atribuţiile sale, chiar şi în domenii — de exemplu cel financiar — care îi sunt în mod tradiţional rezervate. Decretele regale sunt adoptate, timp de şase luni pe an în domeniile în care legiuitorul a considerat să intervină. În această perioadă, puterea legislativă se limitează să ia cunoştinţă de măsurile care sunt luate. Ea confirmă (aprobă), de asemenea, decretele regale care sunt adoptate şi le dă putere de lege.

Franţa

Constituţia Franţei, în articolul 38 acordă Parlamentul posibilitatea să abiliteze Guvernul să adopte ordonanţe:

„Articolul 38

Pentru executarea programului său, Guvernul poate să ceară Parlamentului autorizaţia de a adopta prin ordonanţe, pe o perioadă limitată, măsuri care sunt în mod obişnuit de domeniul legii. 

Ordonanţele sunt adoptate în Consiliul de Miniştri după consultarea Consiliului de Stat. Ele intră în vigoare din momentul publicării lor, dar devin caduce dacă proiectul legii de ratificare nu este depus la Parlament înainte de data stabilită prin legea de abilitare.

La expirarea termenului menţionat în primul alineat al prezentului articol, ordonanţele nu pot să mai fie modificate decât prin lege în materiile care sunt de domeniul legii.”

Germania

„Articolul 80 

(1) Guvernul federal, un ministru federal sau Guvernele land-urilor pot fi împuternicite prin lege să emită ordonanţe regulamentare. În acest scop, în lege trebuie să fie determinate cuprinsul, scopul şi limitele împuternicirii date. Temeiul juridic trebuie să fie menţionat în ordonanţă. Dacă se prevede în lege că împuternicirea poate să fie trimisă mai departe, pentru transmiterea împuternicirii este nevoie de o ordonanţă regulamentară.

(2) Au nevoie de încuviinţarea Consiliului Federal (Bundesrat), sub rezerva unei reglementări contrare prin legea federală, ordonanţele Guvernului Federal sau ale unui ministru federal privind regulamentele generale şi îndatoririle pentru folosirea poştei şi telecomunicaţiilor, stabilirea taxelor pentru exploatarea căilor ferate ale Federaţiei, precum şi ordonanţele regulamentare emise în baza unor legi federale care au nevoie de încuviinţarea Consiliului federal (Bundesrat) sau care sunt executate de land-uri prin mandatul Federaţiei sau în baza propriilor atribuţii.

(3) Consiliul Federal (Bundesrat) poate să adreseze Guvernului Federal propuneri pentru emiterea de ordonanţe regulamentare care au nevoie de încuviinţarea sa.

(4) În măsura în care prin lege federală sau în baza unei legi federale, Guvernele din land-uri sunt împuternicite să emită ordonanţe regulamentare, land-urile sunt autorizate şi prin lege la un regulament.”

„Articolul 81

(1) Dacă în cazul prevăzut în articolul 68 Bundestag-ul nu este dizolvat, Preşedintele Federal poate să declare, la propunerea Guvernului Federal, cu consimţământul Consiliului Federal, starea de criză legislativă cu privire la un proiect de lege, dacă Bundestag-ul îl respinge, deşi Guvernul Federal l-a declarat urgent. Acelaşi lucru este valabil dacă un proiect de lege a fost respins, deşi Cancelarul Federal îl pusese în legătură cu propunerea din articolul 68.

(2) Dacă Bundestag-ul respinge din nou proiectul de lege după declararea stării de criză legislativă, sau îl aprobă într-o formulare considerată ca inacceptabilă de Guvernul Federal, atunci se aplică legea ca definitivă, în cazul în care Consiliul Federal (Bundesrat) îşi dă încuviinţarea. Acelaşi lucru este valabil dacă proiectul nu este votat de Bundestag în termen de patru săptămâni de la o nouă prezentare.

(3) Pe durata funcţiunii unui Cancelar Federal, orice alt proiect de lege respins de Bundestag se poate, de asemenea, adopta potrivit paragrafelor 1 şi 2 în termen de şase săptămâni de la prima declarare a stării de criză legislativă. După expirarea termenului este inadmisibilă o altă declarare a stării de criză legislativă în timpul funcţiunii aceluiaşi Cancelar Federal.

(4) Legea Fundamentală nu poate fi modificată nici declarată abrogată sau inaplicabilă în tot sau în parte potrivit paragrafului 2.”

Italia

„Articolul 76. Exercitarea funcţiei legislative nu poate fi delegată Guvernului dacă nu sunt determinate principiile şi criteriile directoare, numai pentru o perioadă limitată şi pentru anumite domenii clare.”

„Articolul 77: Guvernul nu poate, fără delegare din partea Camerelor să adopte decrete care au valoare de lege ordinară.

Guvernul, în cazurile extraordinare de necesitate şi de urgenţă, adoptă, sub responsabilitatea sa, măsuri provizorii care au forţă de lege; el trebuie, în aceeaşi zi să le prezinte pentru transformare în legi Camerelor care, dacă sunt în vacanţă, sunt convocate şi se reunesc în cinci zile.

Decretele îşi pierd aplicabilitatea de la data adoptării, dacă nu au fost transformate în legi în şaizeci de zile de la data publicării lor. Camerele pot reglementa prin lege raporturile juridice create pe baza decretelor netransformate în legi.”

Portugalia

Articolul 164 lit. e reglementează competenţele politice şi legislative ale Adunării Republicii, între care atribuţia Parlamentului de a conferi Guvernului delegarea legislativă.

Potrivit articolul 168, intitulat „Delegările legislative”:

„Adunarea Republicii poate autoriza Guvernul să emită decrete-legi în domeniile care sunt exclusiv în competenţa sa; trebuie să fie definit obiectul şi întinderea acestei delegări, de asemenea şi durata, pentru care a fost acordată.

Delegările legislative nu pot fi utilizate decât o singură dată, dar punerea în aplicare poate fi fragmentată.

Delegările legislative date devin caduce prin demisia Guvernului care le-a obţinut, la sfârşitul legislaturii, la dizolvarea Adunării Republicii.”

Spania

„Articolul 82

1. Parlamentul poate abilita Guvernul să emită norme cu putere de lege, în materii care nu sunt incluse în articolul anterior, (legi organice).

2. Delegarea legislativă trebuie acordată printr-o lege-cadru, atunci când obiectul său este formularea textelor pe articole sau printr-o lege ordinară, când este vorba de comasarea mai multor texte legale într-unul singur.

3. Delegarea legislativă trebuie acordată Guvernului în mod expres pentru o materie anume şi pentru o perioadă determinată. Delegarea legislativă încetează în momentul publicării de către Guvern a normei corespunzătoare. Ea nu poate fi considerată acordată în mod tacit sau pentru o perioadă nedeterminată. Cu atât mai puţin, subdelegarea către alte autorităţi distincte de Guvernul propriu, nu poate fi autorizată.

4. Legile-cadru stabilesc cu precizie obiectul şi durata delegării legislative, ca şi principiile şi criteriile care trebuie respectate în exercitarea acesteia. 

5. Autorizarea pentru comasarea textelor legate stabileşte domeniul normativ care face obiectul delegării, specificându-se dacă se circumscrie unei simple elaborări a unui text unic sau se înscrie în cea de regularizare, clarificare şi armonizare a textelor de lege care trebuie comasate.

6. Fără a prejudicia competenţa proprie a tribunalelor, legile de delegare pot stabili în fiecare caz formele suplimentare de control.”

„Articolul 83

Legile-cadru nu pot în nici un caz să:

a) autorizeze modificarea propriei legi-cadru;

b) autorizeze adoptarea de norme cu caracter retroactiv.”

„Articolul 84

Dacă o propunere de lege sau de amendament este contrară unei delegări legislative în vigoare, Guvernul este abilitat să se opună a i se da curs. În acest caz se poate prezenta o propunere de lege care să abroge total sau parţial legea de abilitare.”

„Articolul 85

Dispoziţiile Guvernului care sunt obiectul delegării legislative se numesc decrete-legi.”

„Articolul 86

1. În caz de necesitate extraordinară şi urgentă, Guvernul poate emite dispoziţii legislative provizorii care iau forma decretelor-lege şi care nu vor putea afecta organizarea instituţiilor de bază ale statului, drepturile, libertăţile şi îndatoririle cetăţenilor prevăzute în Titlul I, regimul comunităţilor autonome şi nici sistemul electoral general.

2. Decretele-lege trebuie să fie supuse imediat dezbaterii şi votării pe ansamblu Congresului Deputaţilor, convocat anume în acest scop, dacă nu este reunit, în timp de treizeci de zile de la emiterea lor. Congresul Deputaţilor, trebuie să se pronunţe în acelaşi timp asupra aprobării sau abrogării, pentru care regulamentul va stabili o procedură specială şi sumară.

3. În termenul prevăzut în alineatul anterior, Parlamentul poate da curs decretelor-lege conform procedurii de urgenţă prevăzută pentru proiectele de lege.”

Turcia

În legătură cu delegarea puterii legislative de către puterea executivă, articolul 91 al Constituţiei Turciei stipulează:

„Marea Adunare Naţională a Turciei poate împuternici Consiliul de Miniştri să adopte decrete care să aibă forţă de lege. Drepturile fundamentale, drepturile individuale şi obligaţiile reglementate în primul şi al doilea capitol din a doua parte din Constituţie şi drepturile politice şi îndatoririle prevăzute în capitolul IV nu pot fi reglementate prin decrete având forţă de lege exceptând perioadele în care este instaurată legea marţială sau starea de urgenţă.

Legea de abilitare trebuie să definească scopul, principiile şi perioada de operare a decretului având forţa unei legi, fiind necesară discutarea cel puţin a unui decret în această perioadă.

Demisia sau demiterea Consiliului de Miniştri, ori expirarea mandatului legislativ nu înseamnă încetarea puterii acordate pentru această perioadă.

Când adoptă decretul cu putere de lege înainte de încetarea perioadei respective, Marea Adunare Naţională a Turciei va stabili de asemenea dacă puterea încetează sau va continua până la expirarea perioadei.

Prevederile referitoare la decretele având forţa unei legi dezbătute de către Consiliul de Miniştri sub conducerea Preşedintelui Republicii în perioada când este în vigoare legea marţială sau starea de urgenţă, au un regim specific.

Decretele cu putere de lege intră în vigoare în momentul publicării lor în Monitorul Oficial. Totuşi, o altă dată a intrării în vigoare, ulterioară, poate fi menţionată în decret.

Decretele sunt supuse Marii Adunări Naţionale a Turciei în ziua publicării lor în Monitorul Oficial. 

Legile de abilitare şi decretele cu putere de lege care se bazează pe acestea trebuie discutate în comisii şi în plenul Marii Adunări Naţionale a Turciei cu prioritate şi în regim de urgenţă.

Decretele nesupuse Marii Adunări Naţionale a Turciei în ziua publicării lor îşi vor înceta efectele în acea zi iar decretele respinse îşi vor înceta efectele în ziua publicării deciziei în Monitorul Oficial. Prevederile la care sunt făcute amendamente ce sunt adoptate vor intra în vigoare în momentul publicării lor în Monitorul Oficial.”

 

 

 

 

II. STRUCTURA ŞI ATRIBUŢIILE PARLAMENTULUI

Austria

 

1) Structura Parlamentului

Puterea legislativă în cadrul federaţiei aparţine Consiliului Naţional şi Consiliului Federal (art. 24 şi 34); aceste două corpuri reunite poartă denumirea de Adunarea Federală (art. 38).

 

2) Atribuţii

Constituţia Austriei stabileşte în art. 10 – 14, competenţele legislative federale; iar art. 15 determină domeniile de reglementare ale statelor componente ale federaţiei:

 

Art. 10:

 

„Federaţia are legiferare exclusivă în următoarele domenii:

1. Constituţia Federală (în special pentru alegerea Consiliului Naţional), plebiscite organizate cu respectarea Constituţiei Federale, jurisdicţie constituţională;

2. afaceri externe, inclusiv reprezentarea politică şi economică în străinătate, în special prin încheierea de tratate cu toate statele; delimitarea frontierelor, importul de bunuri şi mărfuri şi regimul vamal;

3. reglementarea şi supervizarea tranzitului pe teritoriul federal; imigrare şi emigrare, deportare; expulzare şi extrădare;

4. finanţele federale, în special impozitele publice care sunt colectate în mod exclusiv sau parţial de către Federaţie; aspecte privind monopolul;

5. sistemul monetar şi de credit, bursa de valori, instituţii bancare, măsuri şi greutăţi, standarde şi mărci;

6. dreptul civil, inclusiv asocierile cu caracter economic; dreptul penal (cu excepţia anumitor reglementări ale Codului penal şi ale Codului de procedură penală); organizarea judecătorească; instituţii pentru protecţia societăţii civile ce adoptă măsuri precum munca obligatorie, respectiv alte măsuri împotriva infractorilor sau a altor persoane periculoase; dreptul de autor; presa; exproprieri în scop de utilitate publică şi alte probleme similare, care nu intră în competenţa land-urilor; activitatea notarială, avocatura şi profesii asemănătoare;

7. menţinerea liniştii publice, ordinea şi siguranţa (exceptând competenţa poliţiei locale); dreptul de asociere şi de întrunire; starea civilă, inclusiv probleme vizând înregistrarea şi schimbarea numelui persoanelor; dreptul de rezidenţă şi de domiciliere a străinilor; regimul armelor, muniţiilor şi explozibililor;

8. activitatea de comerţ şi industrie, instituţii publice şi de bursă; concurenţa neloială; regimul juridic al patentelor, precum şi protecţia modelelor, mărcilor şi a altor modele industriale; statutul inginerilor şi tehnicienilor civili; Camerele de comerţ şi industrie; înfiinţarea de agenţii profesionale pe întreg teritoriul federal, cu excepţia celor din domeniul agricol şi forestier;

9. traficul pe căile ferate, aerian şi maritim, dacă nu este precizat în conţinutul articolului 11; traficul rutier, circulaţia pe şoselele care, datorită importanţei lor, au fost declarate, prin lege, drumuri de interes federal; navigaţia fluvială; poştă şi telecomunicaţii; 

10. exploatare minieră; forestieră, inclusiv transportul fluvial de cherestea şi marfă; regimul juridic al apelor interioare; reglementarea şi menţinerea apelor interioare pentru transport şi alte operaţiuni similare; controlul asupra cursurilor de apă; construcţia şi menţinerea căilor de navigaţie; construcţia şi punerea în funcţiune a centralelor electrice şi instalaţiilor aferente, măsuri de siguranţă în acest domeniu; prevederi referitoare la transferul de energie electrică, dacă instalaţiile se extind pe teritoriul a două sau mai multe land-uri; aspecte privind sistemele de încălzire şi alte motoare electrice; cadastru; 

11. dreptul muncii (dacă nu există reglementări cuprinse în art. 12); asistenţa socială; Camerele de muncă; asigurări sociale, cu excepţia acelora din domeniul agricol şi forestier;

12. sănătatea publică, cu excepţia aspectelor legate de serviciul sanitar local şi serviciul de salvare; maternităţi, probleme veterinare, protecţia nutriţională, inclusiv controlul alimentar;

13. reglementarea situaţiei arhivelor ştiinţifice şi tehnice precum şi bibliotecilor; aspecte legate de colecţiile artistice şi tehnice ale Federaţiei; teatre (regimul juridic al clădirilor afectate instituţiilor de cultură); protecţia monumentelor; probleme religioase; recensământ;

14. organizarea şi conducerea Poliţiei şi Jandarmeriei federale; înfiinţarea şi organizarea altor instituţii de pază şi protecţie, inclusiv dotarea şi portul de armă, acordat acestora prin lege;

15. forţele armate, acordarea de despăgubiri de război şi asistenţă pentru veteranii se război şi urmaşii acestora; starea de război; măsuri necesare datorită războiului ori ca urmare a nevoii de asigurare a populaţiei cu bunuri de strictă necesitate;

16. înfiinţarea autorităţilor federale şi a altor instituţii federale; serviciul public şi drepturile acordate personalului din serviciul public;

17. politica în ce priveşte populaţia, respectiv asistenţa acordată copiilor şi sprijinirea familiei;

a) legislaţia privind dreptul de moştenire al agricultorilor;

b) încheierea tratatelor internaţionale la nivelul federal, cu acordarea posibilităţii land-urilor de a-şi exprima poziţia înainte de adoptare.”

 

Art. 11:

 

„În următoarele materii, dreptul de legiferare aparţine Federaţiei, punerea în executare revenind land-urilor:

1. cetăţenie şi dreptul la domiciliu;

2. reprezentarea profesională în domeniile care nu intră sub incidenţa articolului 10, cu excepţia celor din domeniul agricol şi forestier;

3. locuinţe;

4. poliţie rutieră;

5. navigaţie internă, instalaţii fluviale legate de fluviul Dunărea; regimul frontierelor, precum şi altor căi de navigaţie;

a. Ca urmare a necesităţii uniformizării regulamentelor existente, legea federală va stabili procedura administrativă, cadrul general privind legislaţia penală şi executarea administrativă, precum şi aspecte privind impozitele şi taxele; reglementări diferite pot fi aduse numai când acestea sunt necesare pentru domeniul respectiv;

b. Implementarea ordonanţelor pentru legile federale adoptate, în acord cu articolele 1 şi 2, va fi stabilită de autoritatea federală, dacă aceste legi nu prevăd altceva. Fiecare land- este împuternicit să aducă la îndeplinire legile adoptate la nivel federal, conform paragrafului 1, subparagrafele 4 şi 6;

c. Aplicarea legilor şi implementarea ordonanţelor, conform paragrafului 2, se realizează în funcţie de situarea reglementării domeniului respectiv în sfera de executare federală sau la nivelul land-urilor;

d. Jurisdicţia în cazul procedurilor desfăşurate înaintea autorităţilor administrative, ca rezultat al încălcării normelor de drept, va aparţine consiliilor care sunt formate în cadrul autorităţilor competente. Membrii acestor consilii sunt independenţi în exercitarea atribuţiilor lor, nefiind ţinuţi de respectarea unor instrucţiuni.

Preşedinţia consiliului revine conducătorului autorităţii locale respective sau unui reprezentant al acestuia, care trebuie să aibă cunoştinţe în domeniul dreptului.

Federaţia numeşte doi membri în cadrul acestor consilii. În scopul exercitării anumitor drepturi, prin intermediul unor moţiuni, în faţa consiliilor locale, guvernatorii land-urilor au competenţă în anumite domenii, iar Guvernele locale au competenţă în materii ce intră sub incidenţa exclusivă a land-urilor.

Detalii privind înfiinţarea consiliilor locale şi atribuţiile acestora vor fi reglementate prin lege federală.”

 

Art. 12:

 

„(1). Legislaţia privind principiile de bază ale federaţiei este de competenţa acesteia. Asigurarea aplicării legilor revine land-urilor în următoarele probleme:

- problema nivelului de trai, politicii demografice, cu excepţia cazului în care nu intră sub incidenţa art. 10; instituţiile privind ocrotirea populaţiei, maternităţii şi tineretului, spitalele şi instituţiile de maternitate, surselor naturale de sănătate;

- instituţiile publice pentru medierea extrajudiciară a diferendelor;

- reforma land-ului, în special operaţiunile agrare;

- protecţia plantelor împotriva bolilor;

- regimul electricităţii, cu excepţia situaţiei cuprinse în art. 10;

- legea muncii, incluzând protecţia muncitorilor şi angajaţilor, cu excepţia situaţiei muncitorilor şi angajaţilor din agricultură şi domeniul forestier;

(2) În domeniile privind reforma land-ului, deciziile în instanţă supremă şi în ceea ce priveşte land-ul intră în competenţa senatorilor, incluzând aici preşedintele, judecătorii administrativi, oficialii şi experţii; senatorii care sunt chemaţi să dea decizii în cea mai înaltă instanţă sunt stabiliţi de către Ministerul Federal. Organizarea, funcţionarea şi procedurile Senatului ca şi principiile organizării altor autorităţi relative la reforma land-ului vor fi reglementate prin legea federală.

(4) Dacă atribuţiile privind energia electrică ale autorităţilor land-ului diferă de la un land la altul, Guvernul land-ului fiind singura autoritate competentă, atunci competenţa în această materie revine Ministerului Federal. Imediat ce Ministerul Federal a luat o decizie, cea anterioară a autorităţilor land-ului îşi încetează valabilitatea.”

 

Art. 13:

„Competenţa Federaţiei şi a land-urilor în domeniul impozitării va fi reglementată printr-o lege constituţională federală.”

 

Art. 14: 

 

„(1). Federaţia este competentă să reglementeze şi să asigure aplicarea legii în domeniul şcolar, cu excepţia cazării studenţilor.

(2) Legiferarea este de competenţa Federaţiei; aplicarea legii privind organizarea judecătorească este de competenţa land-urilor, cu excepţia prevederilor subparagrafului 3, litera a.

(3) Federaţia este competentă să legifereze principiile de bază; land-urile sunt competente să aplice legile în următoarele domenii:

a) compunerea şi organizarea colegiilor din land-uri şi districte, incluzând aici numirea şi remunerarea membrilor acestora;

b) organizarea externă (structură, formă organizatorică, stabilirea, menţinerea, încetarea, unităţile locale, mărimea claselor şi perioadele de instruire) ale şcolilor publice;

c) organizarea externă a cazării minorilor;

d) cerinţele profesionale privind angajarea educatorilor şi suplinitorilor, care urmează să fie angajaţi în land-uri, comune şi asociaţii comunale şi educaţia acordată la domiciliu.

(4) Land-urile sunt competente să legifereze şi să aplice reglementările în următoarele materii:

a) competenţa oficială pentru exercitarea serviciilor de autoritate asupra profesorilor din şcolile publice în baza legii prevăzute la paragraful 2; legile land-urilor trebuie să precizeze faptul că autorităţile şcolare ale federaţiei trebuie să participe în problemele land-urilor şi ale districtelor politice, la numirea în posturile serviciului şi la acordarea premiilor în funcţie de calificare şi la luarea măsurilor de procedură disciplinară. Participarea la numirea în posturile serviciului şi la acordarea premiilor include, în orice situaţie, şi dreptul de a face recomandări din partea autorităţilor şcolare ale primei instanţe a Federaţiei;

b) sistemul grădiniţelor şi al centrelor de copii;

(5) Pornind de la prevederile paragrafelor 2 şi 4, Federaţia trebuie să legifereze şi să aplice prevederile în următoarele materii:

a) şcolile publice demonstrative, grădiniţele, centrele şi casele de copii care sunt încorporate în sistemul public de învăţământ;

b) casele publice de copii care sunt desemnate exclusiv sau în mod predominant ca şcoli demonstrative în condiţiile subparagrafului a) al acestui articol;

c) serviciul personal legal de reprezentare al cadrelor didactice, ajutoarele şi educatorii din instituţiile publice numiţi în subparagrafele a şi b ale acestui articol.

(6) Şcolile publice sunt acele şcoli care sunt stabilite de autorităţile şcolare legale. Autoritatea şcolară legală este Federaţia, legiferarea şi executarea reglementărilor în materiile privind stabilirea, menţinerea şi închiderea şcolilor publice este de competenţa acesteia. Autoritatea şcolară legală este land-ul sau comuna, sau asociaţiile comunale conform prevederilor legale ale land-ului. Şcolile publice sunt accesibile tuturor, fără discriminare de origine, sex, rasă, statut social, limbă sau religie. Prevederea se aplică în mod similar grădiniţelor şi centrelor de copii.

(7) Şcolile care nu sunt publice, sunt private. Acestora li se va aplica statutul conferit de lege celor publice, în măsura prevăzută de legi.

(8) Federaţia are dreptul de a procura informaţii care, potrivit subparagrafelor 2 şi 3, intră în executarea land-urilor privind monitorizarea legilor şi ordonanţelor, va trimite investigatori în şcoli sau cămine de copii. Dacă sunt găsite deficienţe, guvernatorul land-ului poate elimina deficienţele într-o perioadă rezonabilă de timp. Guvernatorul land-ului trebuie să aibă grijă de eliminarea deficienţelor conform prevederilor legale şi are obligaţia de a asigura aplicarea unor asemenea directive prin mijloace cum ar fi atribuirea în competenţa unui organ independent al land-ului.

(9) În domeniul serviciului legal al profesorilor, ajutoarelor, educatorilor, regulile generale ale art. 10 şi 21 se aplică în funcţie de distribuirea competenţelor de legiferare şi execuţie privind condiţiile de serviciu în Federaţie, land-uri, comune şi asociaţii comunale, dacă nu s-a prevăzut altfel. De asemenea, se aplică reprezentării personale legale a profesorilor, suplinitorilor sau educatorilor.

(10) În domeniile privind autorităţile şcolare ale Federaţiilor, land-urile şi districtele politice, nivelul şcolar obligatoriu, organizarea şcolară, şcolile private şi relaţiile între şcoli şi biserică (asociaţii religioase) incluzând instrucţia religioasă în şcoli, Consiliul Naţional poate legifera la nivel federal, numai dacă jumătate din membri săi sunt prezenţi, cu o majoritate de două treimi. Acelaşi lucru se aplică ratificării tratatelor internaţionale care intră în sfera art. 50.

(11) În domeniul învăţământului agricol şi forestier, precum şi în sectorul educaţional economic agrar şi forestier privind cazarea, în materia serviciului legal al profesorilor şi suplinitorilor în asemenea şcoli, competenţa Federaţiei şi a land-urilor va fi reglementată printr-o lege constituţională federală.”

Orice proiect de lege votat de către Consiliul Naţional este transmis preşedintelui Consiliului Federal, care îl aduce de îndată la cunoştinţa acestei Camere (art. 42(1)).

Belgia

 

1) Structura Parlamentului

Legislativul belgian este alcătuit din Camera Reprezentanţilor şi Senat.

 

2) Atribuţii

Atribuţiile Parlamentului belgian, potrivit art. 74 din Constituţie, constau în:

· adoptarea legilor necesare în diferite domenii de activitate;

· adoptarea bugetului de stat şi controlul formării acestuia;

· acordarea cetăţeniei;

· controlul asupra forţelor armate;

De asemenea, cele două Camere sunt competente în ceea ce priveşte:

· ratificarea tratatelor internaţionale;

· adoptarea legilor privind funcţionarea Consiliului de Stat;

· organizarea instanţelor de judecată (art. 77 din Constituţia Belgiei).

Bulgaria

 

1) Structura Parlamentului

Parlamentul este reprezentat de Adunarea Naţională, alcătuită din 240 de membri (art. 63).

 

2) Atribuţii

Adunarea Naţională este învestită cu autoritate legislativă şi exercită controlul parlamentar (art. 62).

Adunarea Naţională se organizează conform Constituţiei şi propriilor sale reguli (art. 73).

Adunarea Naţională are drept atribuţii (art. 84):

· legiferarea;

· votarea bugetului de stat şi a contului de execuţie bugetară;

· stabilirea taxelor şi a cuantumului lor;

· programarea alegerilor prezidenţiale;

· convocarea referendumului naţional;

· alegerea şi demiterea primului-ministru şi a membrilor Consiliului de Miniştri;

· crearea, transformarea sau dizolvarea ministerelor pe baza unei moţiuni a primului-ministru;

· alegerea şi demiterea Guvernatorului Băncii Naţionale a Bulgariei, precum şi a conducătorilor altor instituţii stabilite prin lege;

· aprobarea angajamentelor de împrumut ale statului;

· deliberarea asupra declaraţiei de război şi a încheierii păcii;

· aprobarea oricărei desfăşurări şi folosiri a forţelor armate în afara frontierelor ţării, şi desfăşurarea trupelor străine pe teritoriul ţării sau trecerea lor pe acest teritoriu;

· pe baza unei moţiuni a Preşedintelui Consiliului de Miniştri, introducerea legii marţiale, declararea stării de urgenţă pe o porţiune sau pe întregul teritoriu;

· acordă amnistia;

· instituie ordine şi medalii;

· stabileşte zilele de sărbătoare legală.

Adunarea Naţională ratifică sau denunţă printr-o lege instrumentele internaţionale la care Bulgaria este parte (art. 85).

Adunarea Naţională adoptă legi, rezoluţii, declaraţii sau adrese (art. 85).

 

Cehia 

 

1) Structura Parlamentului

Art. 15 din Constituţie stabileşte că puterea legislativă aparţine Parlamentului; el se compune din Camera Deputaţilor (200 de membrii) şi Senat (81 de membrii).

 

2) Atribuţii

Potrivit dispoziţiilor constituţionale, în cazul în care Camera Deputaţilor este dizolvată, Senatul va fi responsabil pentru adoptarea măsurilor legislative care nu pot fi amânate (art. 33 alin. 1); cu toate acestea, Senatul nu poate adopta măsuri legislative în domeniile: constituţional, bugetar, ale contului anual de încheiere bugetară, legii electorale şi acordurilor internaţionale (alin. 2). Guvernul este singura autoritate care poate propune măsuri legislative Senatului (alin. 3). O măsură legislativă a Senatului trebuie aprobată de Camera Deputaţilor în prima sesiune; în cazul în care o asemenea măsură este respinsă, ea îşi pierde valabilitatea (alin. 5).

Art. 68 din Constituţie dispune că autoritatea competentă a acorda votul de învestitură Guvernului este Parlamentul, însă competenţa demisiei miniştrilor şi a Guvernului în întregul său revine Preşedintelui Republicii (art. 74 – 75).

 

Danemarca 

 

1) Structura Parlamentului

Art. 28 stabileşte principiul monocameralismului, arătând că numărul membrilor Camerei este de 179.

2) Atribuţii

Parlamentul se bucură de autonomie regulamentară, el stabilindu-şi propriile reguli de procedură (art. 48).

Proiectul bugetului de stat pentru anul bugetar următor trebuie depus în faţa Parlamentului (Folketing) nu mai târziu de 4 luni înaintea începerii acestuia (art. 45).

Contul de încheiere bugetară va fi trimis Parlamentului nu mai târziu de 6 luni înainte de sfârşitul anului bugetar (art. 47). Verificarea regularităţii operaţiunilor bugetare este verificată cu ajutorul unor auditori aleşi de către Parlament (art. 47(2)).

Elveţia

 

1) Structura Parlamentului

Art. 71 din Constituţie stabileşte că puterea supremă în confederaţie este exercitată de către Adunarea Federală, compusă din Consiliul Naţional (200 de membri, reprezentanţi ai poporului elveţian – art. 72) şi din Consiliul Statelor (46 de reprezentanţi ai cantoanelor – art. 80).

 

2) Atribuţii

Autoritatea legislativă a Consiliului Naţional şi cea a Consiliului Statelor cuprinde domenii care, în conformitate cu Constituţia, cad în competenţa Confederaţiei şi nu au fost atribuite unei alte autorităţi federale (art. 84 din Constituţie).

Constituţia enumeră în art. 85 competenţele Adunării Federale:

1. legile de organizare şi alegere ale autorităţilor federale;

2. legile şi decretele pe care Constituţia le plasează în limitele competenţelor Confederaţiei;

3. salariile şi indemnizaţiile membrilor autorităţilor federale şi ale Cancelariei federale;

4. alegerea membrilor Consiliului Federal, ai Curţii Federale, a Cancelarului şi a armatei federale;

5. alianţele şi tratatele cu state străine; tratatele încheiate între cantoane vor fi trimise Adunării Federale dacă Consiliul Federal sau alt canton ridică obiecţii la ele;

6. măsurile de securitate externă, cum ar fi conservarea independenţei şi neutralităţii Elveţiei, declaraţia de război sau încheierea păcii;

7. garantarea constituţiilor şi a teritoriilor cantoanelor; intervenţiilor vizând aceste garanţii;

8. măsurile vizând respectarea Constituţiei federale, garantarea constituţiilor cantonale şi îndeplinirea obligaţiilor federale;

9. dreptul de a dispune asupra armatei federale;

10. aprobarea bugetului anual şi a contului de execuţie al acestuia;

11. supervizarea generală a administraţiei şi justiţiei federale;

12. plângerile împotriva deciziilor Consiliului Federal privind disputele administrative;

13. conflictele de competenţe între autorităţile federale;

14. revizuirea constituţiei federale.

Estonia

 

1) Structura Parlamentului

Puterea legislativă rezidă în Parlament (art. 59).

 

2) Atribuţii

Art. 65 din Constituţie enumeră următoarele funcţii ale Parlamentului:

1. adoptarea legilor şi hotărârilor;

2. decide asupra organizării refendum-ului;

3. alegerea Preşedintelui Republicii;

4. ratificarea şi denunţarea tratatelor internaţionale;

5. autorizează candidaturile pentru postul de prim-ministru;

6. adoptă bugetul naţional şi contul său de execuţie;

7. numeşte, la propunerea Preşedintelui Republicii, Preşedintele Curţii Naţionale, cel al Băncii Centrale a Estoniei, Auditorul general, Cancelarul general şi Comandatul forţelor armate;

8. numeşte, la propunerea Preşedintelui Curţii Naţionale, judecătorii Curţii Naţionale;

9. numeşte membrii consiliului de administraţie a Băncii Estoniei;

10. decide, la propunerea Guvernului, cu privire la iniţiativele Guvernului de contractare a împrumuturilor sau a altor obligaţii financiare ale statului;

11. prezintă luări de poziţie, declaraţii şi apeluri către poporul estonian, către ţări străine sau organizaţii internaţionale;

12. stabileşte ordinele naţionale de merit şi gradele militare şi diplomatice;

13. poate acorda Guvernului un vot de neîncredere;

14. declară starea de urgenţă;

15. la propunerea Preşedintelui Republicii declară starea de război, ordinul de mobilizare şi cel de demobilizare;

16. rezolvă toate iniţiativele Guvernului, în concordanţă cu Constituţia, care nu sunt rezolvate de Preşedintele Republicii, de către Guvern sau de către alte autorităţi ale statului ori guvernări locale.

Finlanda 

 

1) Structura Parlamentului

Actul Parlamentului (care conform Constituţiei face parte integrantă din aceasta) dispune la art. 2 că Parlamentul este unicameral; el se compune din 200 de membrii.

 

2) Atribuţii

Art. 17 al Constituţiei prevede autonomia Parlamentului, care poate statua asupra propriei organizări.

Parlamentul are dreptul de a stabili printr-o lege organizarea unui referendum consultativ. 

Parlamentului îi revine competenţa stabilirii agenţiilor de stat (art. 65).

De asemenea, bugetul anual este votat de către Parlament (art. 66), printr-o lege a bugetului (art. 68).

Art. 67, lit. a din Actul Parlamentului reglementează procedura de urgenţă în cazul unor nereguli iminente în cadrul economiei naţionale constând în supervizarea sau reglementarea comerţului exterior, plăţilor străine, preţurilor, rentelor, ratelor dobânzilor sau dividendelor.

Franţa

 

1) Structura Parlamentului

Art. 24(1) din Constituţie dispune că Parlamentul se compune din Adunarea Naţională şi din Senat; membrii Adunării Naţionale sunt aleşi prin sufragiu direct, iar cei ai Senatului prin sufragiu indirect, de către colectivităţile teritoriale.

2) Atribuţii

Stabilirea mandatului, a atribuţiilor, a numărului de membri ai adunărilor, a indemnizaţiilor, a condiţiilor de eligibilitate, a incompatibilităţilor este de domeniul legii organice (art. 25).

Art. 34 prevede că legile se votează de către Parlament (alin. 1). Alin. 2 al acestui articol prevede domeniile legii:

·  reglementarea drepturilor şi libertăţilor fundamentale acordate cetăţenilor; obligaţiile impuse de către apărarea naţională persoanelor şi proprietăţii acestora;

·  cetăţenia, statutul şi capacitatea legală a persoanelor, căsătoria, moştenirea şi donaţia;

·  stabilirea crimelor, delictelor şi contravenţiilor; procedurii penale; amnistiei; crearea unor noi jurisdicţii şi statutul magistratului;

·  baza, rata şi metodele de colectare a taxelor;

·  sistemul electoral al Camerelor Parlamentului şi a adunărilor locale;

·  garanţiile fundamentale acordate personalului civil şi militar angajat de stat;

·  naţionalizarea întreprinderilor şi transferul proprietăţii întreprinderilor din sectorul public în cel privat;

·  organizarea generală a apărării naţionale;

·  libera administrare a comunităţilor locale, extinderea jurisdicţiei şi resursele lor;

·  educaţia;

·  dreptul de proprietate, obligaţiile civile sau comerciale;

·  legislaţia muncii, a sindicatelor şi a securităţii sociale.

Legile financiare determină resursele financiare şi obligaţiile statului; aceste legi sunt legi organice.

Prevederile art. 34 din Constituţia Franţei fac obiectul de reglementare al unei legi organice.

„Declaraţia de război este autorizată de Parlament” (art. 35).

De asemenea, starea de asediu este autorizată de Parlament, după ce, în prealabil, a fost decretată de Consiliul de Miniştri (art. 36).

Art. 38 stabileşte abilitarea Guvernului de a emite ordonanţe, „în executarea programului său”; acelaşi text dispune că aceste ordonanţe sunt, în mod normal, de domeniul legii.

Art. 46 prevede condiţiile în care o lege este adoptată sau modificată; pentru adoptarea unei astfel de legi este necesară o majoritate absolută a membrilor Adunării Naţionale.

Alineatul penultim al art. 46 consacră o regulă de inegalitate a celor două Camere: „Legile organice relative la Senat sunt votate de către ambele Camere”.

Alineatul final al art. 46 prevede că legile organice nu pot fi promulgate decât după declararea lor ca fiind conforme Constituţiei, de către Consiliul Constituţional.

 

Germania 

 

1) Structura Parlamentului

Parlamentul Germaniei este bicameral, el fiind compus din Bundestag şi din Bundesrat.

Membrii Bundestag-ului sunt aleşi prin vot direct, egal, secret; fiind reprezentanţii întregului popor (art. 38 alin. 1 din Constituţie).

Membrii Bundesrat-ului sunt desemnaţi de Guvernele land-urilor (art. 51(1)).

2) Atribuţii

Art. 50 stabileşte regula conform căreia statul participă prin intermediul Bundesrat-ului la legiferarea şi administrarea problemelor federaţiei şi ale Uniunii Europene.

Art. 70 – 72 stabilesc principiul împărţirii competenţelor legislative între statul federal şi statele membre ale federaţiei. Astfel, art. 72(2) prevede că revine exclusiv federaţiei competenţa legislativă pentru stabilirea condiţiilor egale de viaţă în teritoriile federale sau măsurile economice necesare federaţiei.

Art. 73 din Constituţia Germaniei menţionează domeniile exclusive ale competenţei legislative federale:

Astfel, Federaţia are legiferare exclusivă în următoarele domenii:

1) afaceri externe şi apărare, inclusiv ocrotirea populaţiei civile:

2) cetăţenie federală;

3) liberă circulaţie, serviciu de paşapoarte, imigrare şi emigrare, extrădare;

4) schimb valutar, sistem de credite şi monetar, măsuri şi greutăţi, determinare a timpului;

5) unitate a domeniului vamal şi comercial, acorduri comerciale şi de navigaţie, liberă circulaţie a mărfurilor, schimburi de mărfuri şi de plăţi cu străinătatea, inclusiv protecţie vamală şi pază a frontierelor;

6) circulaţie aeriană;

6 lit. a) trafic pe căile ferate care se găsesc în întregime sau în cea mai mare parte în proprietatea Federaţiei (Căile Ferate Federale), construire, întreţinere şi exploatare a terasamentelor Căilor Ferate Federale, precum şi cererile de despăgubiri pentru folosirea acestor terasamente;

7) poştă şi telecomunicaţii;

8) statut juridic al personalului permanent din serviciul Federaţiei şi al organelor de drept public care ţin în mod nemijlocit de Federaţie;

9) protecţie a proprietăţii industriale, a drepturilor de autor şi a drepturilor de editare;

10) colaborare a Federaţiei cu land-urile:

a) în materie de poliţie criminală;

b) la protecţia ordinii fundamentale liberale şi democratice, la existenţa şi securitatea Federaţiei sau a unui land (protecţie constituţională) şi

c) la apărarea împotriva tentativelor pe teritoriul federal de a pune în pericol interesele externe ale Republicii Federale Germania prin folosirea forţei sau prin acte preparatorii efectuate în acest scop, precum şi la organizarea unui serviciu federal de poliţie criminală şi de combatere internaţională a crimei;

11) statistică la nivel federal.

În art. 74 – 74 lit. a se stabilesc domeniile legislaţiei concurente.

Art. 77 defineşte procedura legislativă; reglementând principiul conform căruia statutele federale sunt de competenţa Bundestag-ului şi a Bundesrat-ului. 

Pe de altă parte, art. 80 prevede competenţa Guvernului federal, a unui minister sau a unui Guvern al unui stat federal de a emite ordonanţe.

În condiţiile art. 68, preşedintele Bundestag-ului poate, la cererea Guvernului şi cu acordul Bundesrat-ului să declare situaţia de urgenţă legislativă, situaţie în care Bundestag-ul poate respinge actele pe care Guvernul le-a declarat drept urgente. (art. 81 alin. 1). Aceeaşi procedură se aplică în cazul unui proiect de lege respins, combinat cu o moţiune, în temeiul art. 68.

Odată cu declararea acestei stări de urgenţă legislativă, Bundestag-ul poate respinge din nou acest proiect de lege sau poate adopta o versiune considerată ca fiind inacceptabilă de către Guvern; proiectul de lege se consideră că a devenit o lege, dacă Bundesrat-ul votează favorabil (alin. 2 al art. 81). Aceeaşi procedură se aplică proiectelor de lege care nu au trecut prin Bundesrat în termen de 4 săptămâni de la introducerea lor.

Grecia

 

1) Structura Parlamentului

Puterea legislativă se exercită de către Preşedintele Republicii şi de Parlament (art. 26(1)).

2) Atribuţii

Parlamentul elen are următoarele atribuţii:

· stabilirea graniţelor ţării (art. 27(1));

· încuviinţarea trecerii forţelor armate străine pe teritoriul Greciei (alin. 2 al art. 27);

· ratificarea convenţiilor internaţionale la care aderă Grecia (art. 28);

· adoptarea legislaţiei financiare de susţinere a partidelor politice (art. 29(2));

· reglementarea modului de exercitare şi protecţie a libertăţilor individuale (art. 72(1));

· stabilirea funcţionării partidelor politice;

· reglementarea responsabilităţii ministeriale;

· salarizarea Preşedintelui Republicii;

· interpretarea legală a legilor;

· votarea bugetului anual.

Art. 44(1) stabileşte procedura legislativă extraordinară, care apare în circumstanţe excepţionale; în astfel de circumstanţe, Preşedintele Republicii, la sugestia Cabinetului, poate iniţia proiecte de lege. Aceste acte vor fi trimise Parlamentului spre aprobare, în termen de 40 de zile. Dacă Parlamentul nu le adoptă în termen de 3 săptămâni, ele sunt invalidate.

Art. 65 stabileşte principiul autonomiei regulamentare a Parlamentului.

Irlanda

 

1) Structura Parlamentului

Art. 15(1.2) din Constituţia Irlandei dispune că Parlamentul este alcătuit din două Camere: Camera Reprezentanţilor şi Senat.

 

2) Atribuţii

Art. 15(2.1) precizează că Parlamentul este singura autoritate competentă a legifera; nici o altă autoritate nu are competenţa legiferării.

Alin. 6.1 al art. 15 dispune că Parlamentul are competenţa exclusivă a formării şi menţinerii forţelor armate.

Parlamentul se bucură de autonomie regulamentară în ceea ce priveşte propria sa organizare şi funcţionare (art. 15(1.5)).

Camerei Reprezentanţilor îi revine în mod exclusiv competenţa iniţierii proiectelor de lege din domeniul financiar (art. 21(1.1)); după adoptarea lor în această Cameră, ele sunt trimise Senatului (alin. 1.2 al art. 21).

 

 

Italia

 

1) Structura Parlamentului

Parlamentul este alcătuit din Camera Deputaţilor şi Senat (sistem bicameral, conform art. 55 din Constituţia Italiei).

2) Atribuţii

Atribuţiile legislative sunt exercitate de cele două Camere (art. 70 din Constituţia Italiei). Astfel, orice proiect de lege supus adoptării în faţa Camerelor este, conform Regulamentelor de funcţionare, dezbătut în comisii şi apoi în plenul fiecărei Camere; legea se adoptă articol cu articol şi în totalitate, prin votul final. Regulamentele de funcţionare ale celor două Camere prevăd o procedură specială pentru legile considerate urgente (art. 72 din Constituţia Italiei).

O altă atribuţie a celor două Camere se referă la declararea stării de război şi la împuternicirile acordate Guvernului în acest sens (art. 78 din Constituţia Italiei). Camerele ratifică tratatele internaţionale cu privire la norme juridice, arbitraj sau acorduri financiare (art. 80 din Constituţia Italiei).

De asemenea, Camerele adoptă bugetul de stat şi verifică cheltuielile efectuate de Guvern în fiecare an. Fiecare Cameră poate dispune alcătuirea unor comisii de anchetă pentru domenii de interes public (art. 82 din Constituţia Italiei).

Letonia

 

1) Structura Parlamentului

Parlamentul (Saeima) este compus din 100 de reprezentanţi ai poporului (art. 5 din Constituţia Letoniei).

2) Atribuţii

Parlamentul se bucură de autonomie regulamentară în ceea ce priveşte propria sa organizare şi funcţionare.

Art. 64 dispune că Parlamentul, ca şi poporul, are dreptul de a legifera, în conformitate cu procedurile prevăzute în Constituţie.

Parlamentul este competent să decidă asupra contingentului de forţe armate ale statului pe timp de pace (art. 67).

De asemenea, el este competent să ratifice sau să denunţe tratatele internaţionale la care Letonia este parte (art. 68).

Saeima are dreptul de a revizui Constituţia (art. 76).

Lituania 

 

1) Structura Parlamentului

Art. 55 prevede că Parlamentul (Seaimas) este alcătuit din reprezentanţi ai poporului; Parlamentul este compus din 141 de membri.

 

2) Atribuţii (art. 67):

„Parlamentul are drept atribuţii:

1. revizuirea Constituţiei;

2. adoptarea legilor;

3. adoptarea rezoluţiilor vizând organizarea referendumului;

4. anunţarea alegerilor prezidenţiale;

5. formarea instituţiilor statului prevăzute de lege, numirea şi demiterea conducătorilor acestor instituţii;

6. aprobarea sau respingerea candidaturii pentru funcţia de prim-ministru propusă de Preşedintele Republicii;

7. analizarea programului Guvernului trimis de către primul-ministru, şi deliberarea asupra aprobării sau respingerii lui;

8. la recomandarea Guvernului, stabileşte organigrama ministerelor;

9. supervizează activitatea Guvernului, şi poate exprima neîncrederea în primul-ministru sau în miniştrii;

10. numeşte judecătorii Curţii Constituţionale şi ai Curţii Supreme de Justiţie;

11. numeşte şi demite Controlorul de Stat şi consiliul de administraţie al Băncii Lituaniei;

12. anunţă alegerile pentru Consiliile guvernărilor locale;

13. numeşte şi demite membrii Comitetului electoral central;

14. aprobă bugetul de stat şi supervizează executarea acestuia;

15. stabileşte taxele, precum şi alte plăţi obligatorii datorate bugetului de stat;

16. ratifică sau denunţă tratatele internaţionale la care Republica Lituania este parte, şi deliberează asupra altor iniţiative de politică externă;

17. stabileşte împărţirea administrativ – teritorială a Republicii;

18. stabileşte premiile de stat ale Republicii Lituania;

19. iniţiază acte de amnistie;

20. impune administrarea directă sau legea marţială, declară starea de urgenţă, anunţă mobilizarea şi adoptă decizii privind folosirea forţei armate.”

Marea Britanie

Spre deosebire de majoritatea statelor lumii, Marea Britanie nu are un singur act fundamental care să definească sistemul de guvernare, drepturile şi obligaţiile cetăţenilor, regimul juridic al instituţiilor statului.

Astfel, nu există o constituţie scrisă, care să cuprindă principiile politice şi de drept care stau la baza existenţei statului, ci o serie de legi care reglementează aspectele esenţiale ale vieţii politice, economice, sociale. Cu alte cuvinte, Marea Britanie prezintă o constituţie nescrisă, datorită tradiţiei şi modului de adoptare a legilor de-a lungul timpului.

Trebuie relevat faptul că există trei izvoare principale din care se formează constituţia britanică: legile adoptate de Parlament, deciziile instanţelor de judecată (jurisprudenţa) şi regulile de conduită politică urmate de toţi participanţii la viaţa politică internă.

 

1) Structura Parlamentului

Parlamentul britanic este format din Camera Comunelor şi Camera Lorzilor (un sistem bicameral, existent încă din secolul al XIV-lea). 

 

2) Atribuţii

În ceea ce priveşte atribuţiile în materie legislativă, ele sunt îndeplinite de cele două Camere.

Astfel, Camera Comunelor avea, la început, rolul de consilier al regelui în privinţa adoptării legilor, pentru ca, mai târziu, să fie direct implicată în procesul legislativ, fapt statuat şi în regulamentele de funcţionare. Alte atribuţii ale Camerei Comunelor se referă la controlul asupra taxelor şi impozitelor şi la regimul vamal. Aceste atribuţii se regăsesc în Declaraţia drepturilor cetăţeanului din 1689. De asemenea, trebuie menţionate atribuţiile legislativului britanic în privinţa verificării balanţei de plăţi, a cheltuielilor şi împrumuturilor acordate de către Guvern. Reglementări în acest sens sunt cuprinse în legile privind controlul financiar din anii 1921, 1957, în legea privind împrumuturile din 1968, în legea industriei din 1975.

O categorie importantă de atribuţii ale legislativului britanic se referă la controlul exercitat asupra executivului (de exemplu, legea privind formarea comisiilor parlamentare din 1967, capitolul 13).

Legat de atribuţiile legislativului britanic, trebuie subliniat şi controlul parlamentar asupra forţelor armate (statuat în Declaraţia drepturilor cetăţeanului din 1689). 

De reţinut este faptul că atribuţiile Camerei Lorzilor sunt consacrate în legile adoptate în 1911 şi 1949.

Norvegia

 

1) Structura Parlamentului

Parlamentul norvegian, denumit Storting, este format din două Camere: Lagting şi Odelsting (art. 49 din Constituţia Norvegiei).

2) Atribuţii

Atribuţiile Storting-ului, conform art. 75, sunt următoarele:

· adoptă şi abrogă legile aflate în dezbatere, stabileşte taxele, obligaţiile şi alte cheltuieli privind bugetul de stat;

· verifică cheltuielile făcute de familia regală;

· aprobă bugetul pentru funcţionarea Guvernului şi a instituţiilor statului;

· ratifică tratatele încheiate cu alte ţări de către rege, în numele statului;

· reglementează aspectele legate de salarii şi pensii;

· numeşte cinci revizori contabili care verifică anual bugetul de stat şi publică extrase din acesta;

· acordă cetăţenie străinilor.

Orice lege este supusă dezbaterii, mai întâi, în Odelsting. Dacă legea este adoptată, ea se trimite mai departe în Lagting, care o adoptă sau respinge. Atunci când o lege adoptată de Odelsting a fost prezentată şi respinsă a doua oară de către Lagting, cele două Camere se reunesc în şedinţă comună pentru a vota forma finală a legii (art. 76 din Constituţia Norvegiei).

Olanda

1) Structura Parlamentului

Legislativul olandez prezintă un sistem bicameral, şi anume Prima Cameră (Eerste Kamer), respectiv a Doua Cameră (Tweede Kamer), conform art. 51 din Constituţia Olandei.

2) Atribuţii

Referitor la atribuţiile Parlamentului, Constituţia olandeză prevede următoarele:

· adoptarea legilor privind bugetul de stat, colectarea taxelor şi impozitelor (art. 104);

· controlul asupra fondurilor destinate forţelor armate (art. 102);

· adoptarea legilor necesare bunei funcţionări a sistemului bancar (art. 106);

· adoptarea codurilor şi a reglementărilor necesare în domeniul dreptului civil, penal, administrativ (art. 107);

· acordarea titlurilor şi decoraţiilor de stat (art. 111);

· declararea stării de urgenţă în situaţiile prevăzute de lege (art. 103);

· ratificarea tratatelor internaţionale încheiate de executiv în numele statului olandez (art. 91).

 

Polonia

 

1) Structura Parlamentului

Puterea legislativă în Polonia este exercitată de către Seim (Camera Reprezentanţilor) şi de Senat (art. 95 din Constituţie).

 

2) Atribuţii

Seimul are competenţa de a declara, în numele Republicii Polonia starea de război sau de pace (art. 116(1)).

Consiliul de Miniştri poate califica un proiect de lege ce urmează a fi adoptat în regim de urgenţă, cu excepţia celor din domeniul financiar (al taxelor şi impozitelor); proiectelor de lege în domeniul electoral; proiectelor de lege vizând structura şi competenţele autorităţilor publice, precum şi proiectelor de coduri (art. 123 alin. 1). Procedura de adoptare a acestor proiecte de lege calificate astfel va fi reglementată prin regulamentele celor două Camere.

Portugalia

 

1) Structura Parlamentului

Parlamentul portughez este format dintr-o singură Cameră, şi anume Adunarea Republicii (sistem unicameral, conform art. 150 din Constituţia Portugaliei).

2) Atribuţii

Membrii legislativului au următoarele atribuţii:

· de a face propuneri pentru revizuirea Constituţiei;

· de a propune, în nume personal, proiecte de legi, moţiuni;

· de a interpela Guvernul în anumite probleme de interes general;

· de a cere şi obţine din partea Guvernului sau a altor instituţii ale statului informaţii, date considerate necesare pentru aducerea la îndeplinire a mandatului;

· de a forma comisii parlamentare de anchetă;

· alte atribuţii ce sunt prevăzute în Regulamentul de funcţionare al Adunării (art. 159 din Constituţia Portugaliei).

Rusia

 

1) Structura Parlamentului

Art. 94 prevede ca Adunarea Federală (Parlamentul) este organul reprezentativ suprem şi corpul legiuitor al Federaţiei Ruse. Adunarea Federală este alcătuită din Consiliul Federal şi din Duma de Stat (art. 95).

 

2) Atribuţii

Competenţa în materie legislativă a Consiliului Federaţiei este cuprinsă în art. 102 (1) din Constituţie:

a. aprobarea schimbării graniţelor între statele membre ale Federaţiei Ruse;

b. aprobarea decretelor Preşedintelui Federaţiei Ruse vizând introducerea legii marţiale;

c. aprobarea decretelor Preşedintelui Federaţiei Ruse vizând declararea stării de urgenţă;

d. adoptarea deciziilor privind posibilitatea folosirii forţelor armate ale Federaţiei Ruse în afara teritoriului acesteia;

e. convocarea alegerilor prezidenţiale;

f. punerea sub acuzare a Preşedintelui Federaţiei Ruse;

g. numirea judecătorilor Curţii Constituţionale a Federaţiei Ruse, ai Curţii Supreme şi ai Curţii Supreme de Arbitraj;

h. numirea şi schimbarea din funcţie a Procurorului General al Federaţiei Ruse;

i. numirea şi schimbarea din funcţie a Preşedintelui Camerei.

Art. 103 enumeră atribuţiile Dumei de Stat:

a. acordarea încrederii Preşedintelui Federaţiei Ruse pentru numirea Preşedintelui Guvernului Federaţiei Ruse;

b. acordarea încrederii Guvernului Federaţiei Ruse;

c. numirea şi înlocuirea din funcţie a Preşedintelui Băncii Centrale a Federaţiei Ruse;

d. numirea şi demiterea Preşedintelui Camerei;

e. numirea şi demiterea Plenipotenţiarului pentru drepturile omului, în conformitate cu legea constituţională federală;

f. acordarea amnistiei;

g. aducerea de acuzaţii Preşedintelui Federaţiei Ruse pentru punerea sub acuzare.

Art. 105 stabileşte regula conform căreia legile federale sunt votate de Duma de Stat; în art. 106 sunt stabilite excepţiile de la regulă, conform cărora legile din unele materii trec şi prin Consiliul Federaţiei. Domeniile respective sunt:

a. adoptarea bugetului federal;

b. legile cu privire la impozite şi taxe;

c. legile financiare, monetare, cu privire la credit şi la emisiunile monetare;

d. ratificarea şi denunţarea tratatelor internaţionale la care Federaţia Rusă este parte;

e. statutul şi protecţia frontierelor Federaţiei Ruse;

f. declararea stării de război şi a celei de pace.

Slovacia

 

1) Structura Parlamentului

Consiliul Naţional al Republicii Slovacia este singura autoritate legiuitoare a ţării; el este compus din 150 de deputaţi.

2) Atribuţii

Art. 86 din Constituţie enumeră domeniile aflate în competenţa Consiliului Naţional:

a. puterea de decizie asupra Constituţiei, a legilor constituţionale şi a altor legi şi proceduri de control cu care este învestit;

b. alegerea şi demiterea Preşedintelui Republicii Slovace, prin vot secret;

c. aprobarea tratatelor internaţionale de aderare la un organism internaţional, precum şi cele încheiate cu alte ţări;

d. deliberarea privind convocarea referendumului;

e. ratificarea tratatelor politice şi economice internaţionale, precum şi cele care necesită punerea în aplicare printr-o lege;

f. numirea miniştrilor şi a altor membri în autorităţile administrative;

g. dezbaterea programului Guvernului; controlarea activităţii Guvernului prin promovarea unui vot de încredere;

h. aprobarea bugetului de stat, controlarea îndeplinirii acestuia, precum şi a contului de încheiere;

i. dezbaterea iniţiativelor interne şi internaţionale economice, sociale şi de altă natură;

j. alegerea judecătorilor, a preşedintelui şi a vicepreşedintelui Curţii Supreme, a preşedintelui şi a vicepreşedintelui Curţii Constituţionale, a preşedintelui şi a vicepreşedintelui Oficiului Suprem de Control a Republici Slovace;

k. deliberarea privind declararea războiului;

l. exprimarea acordului privind trimiterea de forţe armate în afara teritoriului Republicii Slovace.

Suedia

1) Structura Parlamentului

Parlamentul suedez (Riksdag-ul) este format dintr-o singură Cameră (sistemul unicameral, conform art. 1, Cap. III din Constituţia Suediei).

2) Atribuţii

Atribuţiile Riksdag-ului vizează următoarele aspecte:

· adoptarea legilor şi a bugetului de stat;

· verificarea modului de colectare a taxelor şi impozitelor; 

· numirea unor persoane în Consiliul de Administraţie al Băncii centrale suedeze;

· ratificarea tratatelor internaţionale încheiate de executiv (Cap. VI, paragrafele 6, 7, 8 din Constituţia Suediei);

· controlul asupra activităţii Guvernului.

 

Ungaria 

 

1) Structura Parlamentului

Parlamentul constituie autoritatea supremă a statului şi asigură reprezentarea populară a Republicii Ungaria (art. 19 (1)).

 

2) Atribuţii

Art. 19 alin. 3 din Constituţie enumeră atribuţiile Parlamentului:

a) adoptarea Constituţiei;

b) legiferarea;

c) definirea politicii economice şi sociale a ţării;

d) stabilirea balanţei financiare; aprobarea şi executarea bugetului de stat;

e) deliberarea asupra programului de guvernare;

f) încheierea tratatelor internaţionale;

g) deliberarea asupra declaraţiei de război şi a celei de pace;

h) declararea stării de criză naţională şi stabilirea Consiliului de apărare naţională, în caz de război, pericol iminent sau atac armat din partea unei puteri străine;

i) declararea stării de urgenţă în cazul unor mişcări armate vizând răsturnarea ordinii constituţionale sau preluarea controlului exclusiv al puterii de stat; 

j) deliberarea asupra folosirii forţei armate, în ţară şi în afara ei;

k) alegerea Preşedintelui Republicii, a primului ministru, a membrilor Curţii Constituţionale şi a Ombudsman-ului; a preşedintelui şi vicepreşedinţilor Curţii de Conturi, a preşedintelui Curţii Supreme de Justiţie şi a procurorului general

m) asupra acordării amnistiei generale.

 

 

III. ASUMAREA RĂSPUNDERII DE CĂTRE GUVERN

Belgia

În cazul în care Guvernul îşi asumă răspunderea pentru un proiect de lege, în faţa celor două Camere, este necesară acordarea unui vot de încredere din partea legislativului belgian.

În condiţiile obţinerii unui vot negativ, executivul este obligat să demisioneze.

Bulgaria 

 

Consiliul de Miniştri poate cere Adunării Naţionale un vot de încredere asupra politicii sale generale, asupra programului său ori asupra unei iniţiative determinate (art. 112 alin. 1).

Estonia

 

Art. 98 al Constituţiei Estoniei dispune că Guvernul Republicii poate conexa adoptarea unui proiect, care a fost prezentat Parlamentului, cu iniţierea unei moţiuni de cenzură (alin. 1).

Votul nu poate avea loc mai devreme de două zile de conexarea proiectului cu iniţierea moţiunii de cenzură. Dacă Parlamentul respinge proiectul, Guvernul este considerat demisionat (alin. 2).

Franţa

 

„Primul-ministru, după deliberarea Consiliului de Miniştri, angajează răspunderea Guvernului în faţa Adunării Naţionale, asupra programului şi, eventual, asupra unei declaraţii de politică generală.

Adunarea Naţională poate pune în cauză responsabilitatea Guvernului printr-o moţiune de cenzură.” (art. 49 alin. 1 şi 2).

Alin. 3 al art. 49 precizează că primul-ministru poate, după deliberarea Consiliului de Miniştri, să angajeze responsabilitatea Guvernului, în faţa Adunării Naţionale asupra votului dat unui text. În această situaţie, acest text este considerat adoptat.

Alin. 4, al art. 49 acordă facultatea primului-ministru de a cere Senatului aprobarea unei declaraţii de politică generală.”

Italia

Guvernul poate solicita un vot de încredere din partea legislativului, pentru anumite proiecte de legi. În această situaţie executivul va ţine cont de votul pozitiv sau negativ al Parlamentului, necesar în desfăşurarea politicii pentru care şi-a asumat răspunderea.

Marea Britanie

 

În cadrul regulilor de conduită politică, care reprezintă cutume la care au aderat toţi participanţii la viaţa politică, se remarcă, printre cele mai importante, aceea prin care executivul îşi asumă răspunderea în faţa Parlamentului pentru o anumită lege sau proiect de lege.

Norvegia

Răspunderea Guvernului pentru o anumită lege sau proiect de lege este relevată în art. 27 din Constituţia Norvegiei. Deciziile cabinetului trebuie adoptate cu mai mult de jumătate din numărul miniştrilor prezenţi.

Olanda

În art. 65 din Constituţia Olandei se prevede că „Guvernul îşi poate asuma răspunderea în faţa celor două Camere reunite în şedinţă comună pentru o declaraţia de politică generală.”

Portugalia

Referitor la răspunderea Guvernului, trebuie subliniat faptul că este o responsabilitate colectivă (art. 192 din Constituţia Portugaliei) pentru deciziile luate, atât în faţa preşedintelui statului, cât şi în faţa Parlamentului.

În art. 196 din Constituţia Portugaliei se relevă faptul că Guvernul îşi poate asuma răspunderea pentru un proiect de lege sau declaraţii de politică generală, prin solicitarea unui vot de încredere din partea legiuitorului portughez.

Slovacia

 

Guvernul poate conexa votul privind adoptarea unei legi sau o altă iniţiativă cu un vot de încredere acordat acestuia (alin. 3 al art. 114).

Suedia

Asumarea răspunderii de către Guvern pentru o anumită lege sau proiect de lege necesită acordarea unui vot de încredere din partea legislativului suedez (Capitolul XI, pct. a din Constituţia Suediei). Astfel, executivul este demis în întregime dacă nu obţine votul de încredere solicitat. De reţinut este faptul că există posibilitatea ca numai un ministru al cabinetului să fie demis, dacă votul negativ a avut ca obiect activitatea ministerului condus de către acesta.

Tot în acest context, trebuie relevat că demiterea Guvernului, în condiţiile asumării răspunderii, se realizează cu mai mult de jumătate din numărul membrilor Parlamentului.

 

 

 

IV. Funcţionarea grupurilor parlamentare, cvorum-ul, modalitatea de vot, interpelări, întrebări şi 

controlul parlamentar al activităţii Guvernului, prevăzute de regulamentele de funcţionare ale Parlamentelor 

Parlamentul european

Grupuri politice 

Deputaţii se pot organiza în grupuri în funcţie de afinităţi politice. Numărul minim de deputaţi pentru constituirea unui grup politic este de 29 în cazul deputaţilor aparţinând unui singur stat, 23 deputaţi din două state, 18 deputaţi din trei state şi 14 deputaţi din patru state membre.

Un deputat nu poate aparţine decât unui singur grup. Constituirea unui grup trebuie declarată Preşedintelui, această declaraţie trebuie să cuprindă denumirea grupului, numele membrilor săi şi componenţa biroului său.

Declararea constituirii unui grup politic este publicată în Jurnalul Oficial al Comunităţii europene.

Deputaţii neînscrişi dispun de un secretariat, statutul acestor deputaţi fiind stabilit de Birou.

Cvorum – Modalităţi de vot

Cvorum-ul este întrunit atunci când 1/3 din membrii Parlamentului sunt reuniţi în sala de şedinţă; orice vot este valabil dacă Preşedintele constată prezenţa a minimum 29 deputaţi în sală.

Procedura de vot

Mai întâi se votează amendamentele la text, apoi textul în totalitate şi eventualele modificări. Votul asupra diferitelor paragrafe ale propunerii de lege precede uneori votul asupra amendamentelor.

Dreptul de vot este personal. Toţi deputaţii votează individual şi personal.

Se votează, în general, prin ridicarea mâinii. Dacă preşedintele consideră necesar, se recurge la votul electronic. Rezultatul votului este înregistrat.

Votul prin apel nominal se face în ordine alfabetică, Preşedintele votează ultimul.

Votul electronic şi modalităţile tehnice de utilizare sunt controlate şi organizate prin normele Biroului. În cazul votului electronic rezultatul cu cifre afişat este înregistrat. Scrutinul secret se poate folosi pentru toate voturile dacă cel puţin 50 de membri ai Parlamentului îl vor solicita. O cerere privind votul prin scrutin secret va avea prioritate asupra unei cereri prin apel nominal.

Întrebări – Răspunsuri

O comisie, un grup politic sau 29 de deputaţi pot adresa întrebări Consiliului sau Comisiei şi pot cere ca aceste întrebări să fie înscrise pe ordinea de zi a Parlamentului.

Întrebările adresate Comisiei vor fi transmise cu cel puţin o săptămână iar Consiliului – cu cel puţin trei săptămâni înainte de şedinţa pe a cărei ordine de zi sunt înscrise. Autorul întrebării are la dispoziţie 5 minute pentru prezentarea acesteia.

Preşedintele decide ordinea în care se va răspunde şi îl va anunţa pe autorul interpelării de acest fapt.

Întrebările scrise sunt trimise Preşedintelui care le va comunica instituţiilor interesate. Aceste întrebări sunt publicate împreună cu răspunsul lor în Jurnalul Oficial al Comunităţii europene. Dacă o întrebare nu a primit răspuns va fi reînscrisă pe ordinea de zi a primei şedinţe, a Comisiei competente. În cursul unei sesiuni un deputat nu poate adresa decât o singură întrebare.

Bulgaria

Grupuri parlamentare 

Membrii Parlamentului se pot organiza în grupuri parlamentare. Pentru a forma un grup este nevoie de minim 10 parlamentari, iar pentru partidele care fac parte din coaliţii numărul este de minim 20 membri.

Fiecare grup parlamentar va prezenta Preşedintelui Adunării Naţionale o listă în care sunt stabiliţi membrii grupului şi preşedintele. Lista va fi semnată de toţi membrii grupului. Preşedintele va anunţa Registrul Grupurilor parlamentare precum şi componenţa acestora. Orice schimbare în componenţa grupului va fi anunţată Preşedintelui.

Membrii unui grup nu pot face parte şi din alte grupuri. În cazul demisiei din grupul parlamentar, membrul va adresa demisia sa liderului de grup şi Preşedintelui.

Nici un grup parlamentar nu va fi format pentru a apăra interese private, locale sau profesionale.

Votul – modalităţi de vot

Votul este personal şi este „pentru”, „împotriva” sau „abţinere”. Votul este public sau secret.

Votul public se face prin:

· ridicarea mâinii;

· semnătura în registru;

· tabela electronică;

· vot secret – votul cu bile albe şi negre 

Votul computerizat se realizează cu ajutorul unei cartele speciale. Nimeni nu poate vota cu o altă cartelă.

Votul începe la 3 minute după ce Preşedintele a anunţat membrii Camerei care au revenit în sală sau pentru cei care trebuie să revină la votare.

Rezultatul votului va fi anunţat de Preşedinte.

Întrebări - Răspunsuri 

Membrii Adunării Naţionale au dreptul de a se adresa primului ministru sau miniştrilor şi de a cere lămuriri în legătură cu politica Guvernului sau acţiunile pe care le desfăşoară Guvernul. Un deputat nu poate adresa mai mult de 2 întrebări.

Notificarea cu privire la întrebare se va transmite Preşedintelui nu mai târziu de 48 de ore, înainte de a începe şedinţa în care se preconizează că se va răspunde. 

Preşedintele va înştiinţa imediat Guvernul cu privire la întrebările primite.

Prezentarea întrebării va dura maxim 3 minute, iar miniştrii sunt obligaţi să răspundă la întrebări în 14 zile şi o pot face în scris sau oral.

Preşedintele va anunţa în fiecare vineri, întrebările pe care le-a primit. Dacă răspunsul a fost primit în scris, Preşedintele va anunţa în prima şedinţă acest lucru şi va trimite o copie a răspunsului celui care a adresat întrebarea.

Cehia

Grupuri parlamentare

 

Deputaţii sunt organizaţi în grupuri în funcţie de interesul politic. Pentru a crea un astfel de grup, este nevoie de minimum 10 deputaţi. Grupurile sunt cunoscute în Regulament sub denumirea de „cluburi”.

În momentul înfiinţării, Preşedintele „clubului” va informa Secretariatul general al Camerei Deputaţilor cu privire la componenţa acestui „club” şi a biroului său de conducere.

Deputaţii nu pot face parte din mai multe „cluburi” şi vor contribui, în funcţie de numărul lor, la cheltuielile Camerei.

Regulile de organizare şi funcţionare ale „cluburilor” sunt stabilite de organele de conducere ale acestora.

Votul – Modalităţi de vot 

Votul este public sau secret. Maniera de vot este propusă de preşedinte, dacă nu este prevăzută de lege. Votul se exprimă prin ridicarea mâinii sau prin echipamente electronice. În cazul în care există disensiuni se va hotărî o altă manieră de vot.

În cazul în care votul electronic este nereuşit va fi repetat. Dacă şi a doua oară se întâmplă acelaşi lucru, va fi schimbat sistemul de vot. Votul va fi completat cu numele deputaţilor, în ordine alfabetică, deputaţii care vor fi strigaţi vor răspunde „pentru”, „împotriva” sau „abţinere”. Preşedintele va repeta fiecare răspuns.

Votul secret prin buletine de vot sau bile se foloseşte pentru alegerea Preşedintelui Camerei şi membrilor conducerii precum şi a preşedinţilor comisiilor.

Rezultatul votului va fi anunţat de Preşedintele Camerei sau de o altă persoană autorizată de lege.

Informaţiile asupra rezultatului votului vor fi accesibile publicului şi mass-mediei la cerere, doar în cazul în care a fost o întâlnire publică.

Întrebări – Răspunsuri 

Orice deputat are dreptul de a adresa întrebări Guvernului sau membrilor săi.

Întrebările pot fi adresate în scris sau oral.

Primul ministru şi miniştri pot răspunde imediat unei întrebări orale. Deputatul care a adresat întrebarea poate cere amănunte sau poate adresa o nouă întrebare.

Prezentarea orală a întrebării nu trebuie să dureze mai mult de 2 minute, iar perioada suplimentară un minut.

Pentru întrebările scrise Guvernul sau membrii săi răspund în scris în 30 de zile.

 

 

 

Franţa

Grupuri parlamentare 

Deputaţii se organizează în grupuri în funcţie de afinităţi politice, iar numărul minim pentru alcătuirea unui grup este de 20 de membri. Grupul astfel constituit va trimite Preşedintelui Adunării o declaraţie semnată de membrii grupului, însoţită de lista acestora, precum şi de numele preşedintelui şi vicepreşedintelui de grup.

Documentul va fi publicat în Jurnalul Oficial.

Deputaţii nu pot face parte din mai multe grupuri, iar în cazul deputaţilor care nu au putut forma un grup deoarece nu erau întrunite condiţiile necesare, aceştia se vor afilia altor grupuri, alese de ei, cu acordul conducerii acestora.

Statutul, condiţiile de instalare a secretariatelor grupurilor, precum şi circulaţia personalului în incinta Palatului Adunării sunt stabilite de Biroul Adunării la propunerea chestorilor şi a preşedinţilor de grup.

Modificările privind compunerea unui grup sunt aduse la cunoştinţa Preşedintelui Adunării şi publicate în Jurnalul Oficial.

După constituirea grupurilor Preşedintele Adunării va proceda la împărţirea sălii de şedinţe pe sectoare pentru fiecare grup parlamentar.

Este interzis în incinta Adunării Naţionale, funcţionarea de grupuri care apără interesele personale sau profesionale.

Modul de vot 

Voturile sunt valabile iar cvorum-ul reprezintă majoritatea absolută calculată din numărul deputaţilor aleşi. Votul nu poate avea loc dacă Preşedintele anunţă lipsa cvorum-ului.

Votul este personal; în cazul unui vot public se poate folosi delegarea dar numai în condiţiile fixate de ordonanţa care reglementează această instituţie.

Votul este exprimat prin mâna ridicată, în picioare sau aşezat. Votul obişnuit în Adunarea Naţională este cel prin ridicarea mâinii. 

Votul prin scrutin public este de drept atunci când o cere:

— Preşedintele Camerei;

— Preşedintele unui grup;

— Reglementările Constituţiei.

Votul poate fi realizat prin procedeul electronic, iar în cazul în care acesta nu funcţionează, se va vota pe buletine de vot – alb „pentru”, albastru „contra”, roşu „abţinere”.

Rezultatul votului este anunţat de către Preşedinte prin formula „Adunarea a adoptat” sau „Adunarea nu a adoptat”.

 

 

Întrebări  

 

 

Condiţiile depunerii, notificării şi publicării întrebărilor orale sunt fixate de Birou.

Întrebările scrise sunt adresate de un deputat unui ministru cu privire la politica generală a Guvernului. Întrebările vor cuprinde elemente stricte şi nu vor conţine imputări de ordin personal. Deputaţii care doresc să adreseze întrebări scrise, le vor trimite Preşedintelui Adunării, care va înştiinţa Guvernul.

Întrebările scrise vor fi publicate în timpul sesiunii în Jurnalul Oficial.

În cazul moţiunii de cenzură, un deputat nu poate semna mai multe moţiuni în acelaşi timp; moţiunea de cenzură trebuie „argumentată”. Preşedintele anunţă Guvernul în legătură cu depunerea unei moţiuni. Se fixează data discutării moţiunii care nu trebuie să depăşească trei zile de la depunerea acesteia.

 

 

Controlul parlamentar al activităţii Guvernului

 

 

Guvernul poate veni în faţa Adunării, unde pot avea loc dezbateri cu privire la declaraţiile sale.

În cazul dezbaterilor, se fixează un timp global atribuit grupurilor, timp repartizat de către Preşedinte în funcţie de importanţa numerică a grupurilor. 

Reprezentanţii fiecărui grup parlamentar au la dispoziţie 30 de minute, în afară de cele acordate de către Preşedintele Adunării.

Primul-ministru şi miniştri au cuvântul în final pentru a răspunde celor care au adresat întrebări.

În cazul în care declaraţia Guvernului nu necesită dezbateri, Preşedintele Adunării autorizează un singur vorbitor pentru a răspunde Guvernului. 

 

 

Germania

Grupuri parlamentare 

Grupurile parlamentare sunt asociaţii formate din minim 5% membri ai aceluiaşi partid, care au căpătat mandate în Bundestag.

Constituirea grupului, denumirea, numele preşedintelui, al membrilor săi, trebuie comunicate Preşedintelui Bundestag-ului. Membrii Bundestag-ului care doresc să alcătuiască un grup, fără a întruni numărul de membri, vor fi recunoscuţi ca fiind parte a unei grupări.

Repartizarea în sală a grupurilor parlamentare este stabilită în funcţie de membrii acestora. În cazul în care grupurile parlamentare sunt egale ca număr de membri, Preşedintele Bundestag-ului va repartiza locurile din sală în urma unei trageri la sorţi.

Întrebări – Răspunsuri 

Întrebările adresate Guvernului federal trebuie adresate Preşedintelui Bundestag-ului şi trebuie formulate în manieră concisă şi precisă, însoţită de o scurtă expunere de motive.

Preşedintele Bundestag-ului comunică întrebările Guvernului şi îl invită, dacă este dispus, să răspundă acelor probleme.

După primirea unui răspuns, întrebările sunt înscrise pe ordinea de zi.

Dacă Guvernul refuză să răspundă sau răspunde în trei săptămâni la solicitări, Bundestag-ul poate înscrie pe ordinea de zi pentru discuţii.

Votul – modalităţi de vot

 

Cvorum-ul este întrunit atunci când jumătate din membrii Bundestag-ului se află în sală. Verificarea cvorum-ului se face la cererea unui grup sau la cererea a 5% din membrii Bundestag-ului.

În cazul unei legi federale sau a Regulamentului, decizia se ia cu majoritate simplă. În caz de egalitate, votul se repetă.

Regulamentul prevede, de asemenea, votul prin buletine, iar scrutinul este secret. Buletinele de vot vor fi depuse într-o urnă specială.

Opoziţia Bundesrat-ului în cazul unei legi face obiectul unui vot, fără expunere de motive şi fără dezbateri. 

Votul public poate fi exprimat prin ridicarea mâinii sau prin ridicarea în picioare. 

 

Italia 

Grupuri parlamentare 

Este necesar un număr de 20 deputaţi pentru a forma un grup parlamentar. Biroul Preşedintelui poate autoriza constituirea unui grup cu mai puţin de 20 de deputaţi, în condiţii speciale.

La 2 zile după prima şedinţă, deputaţii trebuie să declare Secretarului General al Camerei, grupul din care face parte. După 4 zile de la prima şedinţă, Preşedintele Camerei convoacă simultan, dar separat, deputaţii aparţinând diferitelor grupuri parlamentare.

Fiecare grup parlamentar va prezenta la prima lor reuniune numele preşedintelui, a vicepreşedinţilor precum şi componenţa comitetului director.

Modalitate de vot – Cvorum 

 

Voturile sunt valabile dacă majoritatea membrilor sunt prezenţi în sală şi dacă nu este stabilită sau cerută o majoritate specială. Votul nominal poate fi solicitat în şedinţă publică, de 20 de deputaţi, de unul sau mai mulţi preşedinţi de grupuri, iar votul secret poate fi cerut de 30 de deputaţi, de unul sau mai mulţi preşedinţi de grupuri, care, separat sau împreună au o componenţă numerică egală cu numărul deputaţilor care au solicitat votul secret.

Scrutinul public se exprimă prin „mâna ridicată” sau nominal. Pentru scrutinul secret, votul este exprimat prin bile albe sau negre sau buletine de vot. Pentru votul public sau secret se poate folosi tabela electronică.

Întrebări – Răspunsuri 

 

Deputaţii prezintă întrebările lor Preşedintelui Camerei. Întrebările sunt adresate în scris şi se referă la un fapt sau la unele informaţii primite de la Guvern.

Întrebările sunt publicate într-o dare de seamă a şedinţei în cursul căreia ele sunt anunţate.

Două săptămâni după prezentarea lor, întrebările sunt trecute pe ordinea de zi a primei şedinţe în cursul căreia vor fi discutate. În timpul şedinţei, pe ordinea de zi nu pot figura două întrebări prezentate de acelaşi deputat.

În timpul fiecărei şedinţe primele 40 de minute sunt consacrate discutării întrebărilor exceptând cazul în care ordinea de zi este rezervată altei teme.

 

Guvernul poate declara că nu poate răspunde la întrebări, indicând şi motivul. Dacă autorul întrebării nu este prezent atunci când Guvernul răspunde, este considerat că a renunţat la întrebare.

Timpul acordat autorilor întrebării pentru replică nu depăşeşte 5 minute.

În cazul în care deputatul declară că vrea să primească răspunsul în Comisie, preşedintele Camerei va transmite întrebarea Preşedintelui Comisiei competente.

Întrebarea este înscrisă pe ordinea de zi a Comisiei după 15 zile de la prezentare.

Dacă întrebarea are un caracter urgent, Guvernul va răspunde imediat în debutul şedinţei următoare . Autorul va avea dreptul la replică .

În momentul stabilirii calendarului, în fiecare miercuri, la începutul şedinţei Guvernul răspunde întrebărilor. În cazul mai multor întrebări cu aceeaşi temă, Preşedintele îşi rezervă dreptul de a alege întrebarea şi de a o înscrie pe ordinea de zi, după un criteriu de rotaţie între grupurile parlamentare.

În şedinţa publică, Preşedintele dă citire fiecărei întrebări la care Guvernul răspunde în 2 minute maxim.

Replica deputatului nu va dura mai mult de 1 minut.

 

 

Interpelări

 

 

Deputaţii prezintă interpelarea Preşedintelui Camerei, care constă în întrebarea adresată în scris, privind motivele sau intenţiile de conduită ale Guvernului, referitoare la aspecte ale vieţii politice .

Interpelările sunt publicate în darea de seamă a şedinţei în cursul căreia se discută.

La două săptămâni după prezentarea interpelării, aceasta poate face obiectul ordinii de zi a şedinţei din prima lună. Nu pot fi admise pe ordinea de zi două interpelări prezentate de acelaşi deputat.

Autorul interpelării are dreptul la 15 minute maxim, după care, dacă nu este mulţumit de răspunsul Guvernului, mai beneficiază de 2 minute. Preşedintele poate acorda un timp mai lung dacă interpelarea are o importanţă politică excepţională.

Dacă autorul nu este mulţumit şi intenţionează să provoace o discuţie pentru explicaţii, el poate iniţia o moţiune.

 

Polonia 

 

 

Grupuri parlamentare

 

În Seim deputaţii se pot organiza în grupuri şi „cluburi”, în conformitate cu principiile politice.

Un „club” poate avea minim 15 deputaţi, iar un grup minim 3 deputaţi. Fiecare deputat aparţine unui singur „club” sau grup.

Conducerile „cluburilor” sau grupurilor vor informa Preşedintele Seim-ului în legătură cu statutul şi componenţa lor.

 

 

Sistemul de vot 

 

Votul se realizează prin ridicarea mâinii, prin tabela electronică sau prin cartela specială. Rezultatul votului se anunţă de către Preşedinte. În cazul în care există dubii cu privire la rezultatul votului, acesta se va repeta. Camera va decide repetarea votului printr-o moţiune semnată de 30 de deputaţi. Rezultatul celui de-al doilea vot va fi definitiv.

 

 

Interpelări 

 

Interpelările şi întrebările pot fi adresate de deputaţi primului-ministru, miniştrilor, Preşedintelui Camerei Superioare de Control şi Preşedintelui Băncii Naţionale a Poloniei.

Răspunsul va veni din partea celor vizaţi sau din partea unei persoane autorizate. Preşedintele Seim-ului, după consultarea Consiliului Seniorilor va decide care din interpelări va fi inclusă pe ordinea de zi.

Răspunsul va fi dat în scris, nu mai târziu de 20 de zile de la data primirii, şi va fi publicat într-un raport întocmit de Seim.

Dacă autorul interpelării nu este mulţumit de răspuns va putea cere explicaţii suplimentare şi va avea la dispoziţie 5 minute pentru punctul său de vedere, iar răspunsul va fi dat în maxim 10 minute.

Portugalia 

Grupuri parlamentare 

Capitolul II din Regulamentul Adunării Republicii prezintă constituirea, organizarea, drepturile şi obligaţiile grupurilor parlamentare.

Deputaţii aleşi pe listele unui partid sau coaliţii se pot constitui în grupuri parlamentare.

Fiecare grup parlamentar constituit va remite Preşedintelui Adunării o declaraţie semnată de deputaţi ce compun grupul respectiv, indicând numele celui ce va fi preşedinte precum şi al vicepreşedinţilor.

Toate modificările de compunere vor fi comunicate şi vor fi publicate în „Diário” (Jurnalul Adunării Naţionale).

Deputaţii care nu aparţin nici unui grup îşi vor exercita mandatul ca independenţi.

Fiecare grup parlamentar îşi stabileşte propriile reguli de organizare. Funcţiile de Preşedinte, vicepreşedinte sau de membru al Biroului sunt incompatibile cu cele de preşedinte de grup.

Grupurile parlamentare au o serie de obligaţii şi drepturi. 

Obligaţiile se referă la participarea la şedinţele comisiilor, întreruperea şedinţei în baza art. 70, provocarea Guvernului la dezbateri, convocarea Comisiilor permanente la Adunări, exercitarea iniţiativei legislative, prezentarea moţiunii de cenzură împotriva Guvernului.

 

Modul de vot 

 

Fiecare deputat are un vot. Toţi deputaţii prezenţi trebuie să participe la vot, votul prin procură sau corespondenţă nefiind admis.

Modalităţi de vot:

a) scrutin secret cu bile albe şi negre;

b) votul nominal;

c) forme uzuale de vot.

În cazul votului „în picioare”, Biroul anunţă repartizarea votului pe partide.

Scrutinul secret se utilizează la alegeri şi în cazul deciziilor care trebuie votate în această manieră.

Scrutinul nominal este utilizat la cererea a 10 deputaţi în următoarele cazuri:

a) după deliberarea unei legi sau hotărâri a Preşedintelui Republicii la care au opus drept de veto;

b) în cazul amnistiei şi graţierii;

c) desfiinţarea organelor autonome regionale, etc.

Votul nominal este utilizat şi pentru alte probleme dacă Adunarea decide astfel. Votul se face în ordine alfabetică.

Adunarea decide cu majoritate de voturi în prezenţa majorităţii deputaţilor, cu excepţia cazurilor prevăzute în Constituţie sau Regulament.

Interpelări 

 

În cazul exercitării unui drept prevăzut de Constituţie, dezbaterea politică începe cu cel mai târziu, 2 zile de la publicarea interpelării în „Diário” (art. 240).

Dezbaterea este deschisă prin intervenţiile unui deputat din grupul parlamentar care prezintă interpelarea şi prin acelea ale unui membru al Guvernului.

Întrebări

În cursul şedinţelor deputaţii pot adresa întrebări orale membrilor Guvernului. Obiectul întrebării este stabilit cu cel puţin 8 zile înainte de către grupurile parlamentare. Preşedintele distribuie o copie tuturor grupurilor parlamentare şi se ocupă de publicarea întrebărilor în „Diário”.

Prezentarea întrebărilor durează maximum 3 minute, iar membrii Guvernului dispun pentru răspuns de 5 minute. Deputaţii care doresc clarificări mai au la dispoziţie 3 minute. Guvernul îşi va exercita dreptul la replică în 3 minute.

Controlul parlamentar al activităţii Guvernului 

 

Şedinţa destinată prezentării programului de guvernare este fixată de Preşedintele Adunării împreună cu primul-ministru.

Programul Guvernului supus unui examen de către Adunarea Republicii începe cu declaraţia primului-ministru. După ce prezentarea s-a terminat, deputaţii din grupurile parlamentare pot adresa întrebări pentru clarificare.

Dezbaterea începe la 48 de ore după distribuirea textului cuprinzând programul de guvernare. În cursul dezbaterilor asupra programului Guvernului nu este necesară o ordine de zi; dezbaterile se încheie cu intervenţia unui deputat şi a primului-ministru.

 

 

Slovacia

 

Grupuri parlamentare 

 

Membrii Parlamentului se pot asocia în funcţie de simpatiile politice, mişcările politice sau coaliţiile pe listele cărora au fost aleşi. Fiecare membru al Consiliului Naţional poate opta pentru un singur grup. Pentru a se putea constitui un grup este nevoie de minim 8 membri. Constituirea grupului este înregistrată în gazeta oficială, sub semnăturile tuturor membrilor. Preşedintele grupului va informa Preşedintele Consiliului Naţional despre componenţa grupului, despre preşedinte şi vicepreşedinte.

Fiecare grup va fi autorizat să folosească una din sălile Consiliului, pentru a-şi desfăşura activitatea. Reguli privind utilizarea fondurilor financiare în interiorul grupului vor fi aprobate de Consiliul Naţional.

 

Interpelări

 

Interpelarea se referă la o problemă concretă privind punerea în practică a legilor şi hotărârilor Consiliului Naţional de către Guvern şi membrii acestuia. Un membru al Consiliului Naţional poate interpela Guvernul, un membru al acestuia sau orice autoritate administrativă.

Interpelarea trebuie înaintată în scris Preşedintelui Consiliului Naţional, care o va transmite persoanei interpelate, primului-ministru şi grupurilor parlamentare. 

În timp ce interpelarea orală poate să fie făcută într-o şedinţă special stabilită pentru acest lucru, forma scrisă a interpelării trebuie trimisă de către autorul acesteia Preşedintelui Consiliului Naţional, iar acesta o va transmite persoanei interesate.

Persoana interpelată va răspunde în scris în termen de 30 de zile.

Întrebări

 

Consiliul Naţional a stabilit ca timpul pentru prezentarea întrebărilor să fie de o oră. Întrebările adresate membrilor Guvernului trebuie să fie exacte, iar prezentarea orală să nu depăşească două minute. Membrii Guvernului trebuie să fie prezenţi în sală şi să răspundă întrebărilor. În cazul în care ministrul indicat nu este prezent, Primul Ministru va desemna un alt membru al Guvernului să răspundă întrebării.

Votul – modalităţi de vot 

 

Înainte de începerea votului, Preşedintele anunţă membrii Camerei despre vot şi despre modalitatea de exprimare a acestuia. Se anunţă textul pentru care se cere votul. După votul amendamentelor se va vota textul în întregime.

Votul este public sau secret.

Votul public este exprimat prin vot electronic sau ridicarea mâinii şi este decis de Consiliul Naţional. Rezultatul este anunţat de Preşedinte, inclusiv numărul membrilor care au votat, absenţele şi abţinerile.

În cazul votului prin apel nominal fiecare membru îşi exprimă opţiunea public.

Nu se poate substitui un membru cu altul în timpul procedurii votării.

Reglementările care privesc votul electronic sau cel prin apel nominal sunt de competenţa Consiliului Naţional.

Votul secret este utilizat atunci când importanţa legii o cere sau când Preşedintele Consiliului Naţional decide astfel. Votul secret se realizează pe baza buletinelor realizate special.

Rezultatul votării este prezentat de Preşedinte: voturi „pentru”, voturi „împotrivă”, „abţineri”.

Spania

Grupuri parlamentare

 

Deputaţii se pot organiza în grupuri, în funcţie de afinităţi politice, numărul minim fiind de 21 membri.

Fiecare grup are o organizare internă stabilită de Biroul de conducere. Lista cu membrii grupului va fi înaintată Preşedintelui Adunării, împreună cu declaraţia semnată de aceştia.

Vot – Modalităţi de votare

Pentru a putea lua decizii, Congresul Deputaţilor, conform Regulamentului, trebuie să se întrunească în prezenţa majorităţii membrilor săi.

Deciziile, pentru a fi valabile, trebuie să fie adoptate cu majoritatea simplă a membrilor prezenţi. Votul este personal, nu se face prin delegaţie, şi nu poate fi impus pentru anumite raţiuni. În timpul derulării votului, Preşedintele nu poate acorda cuvântul nici unui deputat, iar aceştia nu pot intra sau ieşi din sala de şedinţe.

Votul poate fi exprimat prin:

· scrutin ordinar;

· scrutin public, prin apel nominal;

· scrutin secret.

Votul ordinar:

· prin ridicarea mâinii;

· prin tabela electronică, care permite verificarea votului fiecărui deputat, precum şi a rezultatului final.

Votul de învestitură a primului ministru, votul asupra moţiunii de cenzură, se exprimă prin scrutin public, prin apel nominal, deputaţii răspunzând cu „da”, „nu”, sau „mă abţin”. Apelul se face în ordine alfabetică.

Scrutinul secret

 

· tabela electronică, ce permite aflarea rezultatului final al votului, fără a dezvălui identitatea celui ce a votat;

· buletine de vot.

Interpelări

 

Deputaţii sau grupurile parlamentare pot adresa interpelări Guvernului sau membrilor acestuia.

Interpelările sunt depuse în scris la Biroul Congresului şi se referă la motivele sau intenţiile Guvernului privind viaţa politică în general, sau activitatea unui departament ministerial.

La 15 zile de la publicare, acestea pot fi înscrise pe ordinea de zi a plenului Congresului.

Interpelările sunt înscrise pe ordinea de zi, iar prioritate are deputatul sau grupul parlamentar care nu au epuizat în cursul sesiunii ordinare cota-parte rezervată pentru acea formaţiune.

Interpelările sunt dezbătute în şedinţa plenară, fiind programată o intervenţie pentru expunerea interpelării, şi o alta referitoare la răspunsul Guvernului. Primele intervenţii nu pot fi mai lungi de 2 minute, iar replica nu poate dura mai mult de 5 minute.

După intervenţia celui interpelat şi a autorului interpelării, se poate da cuvântul pentru a se fixa concluziile generale cu privire la interpelare.

Grupul parlamentar care a depus interpelarea, poate depune şi o moţiune în aceeaşi şedinţă, înregistrată de Birou şi pusă în discuţie în plenul şedinţei următoare.

Întrebări

 

Deputaţii pot pune întrebări Guvernului sau unor membri ai săi.

Întrebările trebuie depuse în scris la Biroul Congresului, nefiind luate în considerare întrebările care privesc un interes personal.

Biroul verifică prezentarea întrebărilor şi anunţă îndeplinirea dispoziţiilor prevăzute de Regulament.

